**Honvéd Kadét Program**

**a Kinizsi Pál Gimnáziumban**

A Kinizsi Pál Gimnázium 2013. október 10-én első ízben kötött Együttműködési megállapodást a MH 86. Szolnoki Helikopter Bázissal. A támogató alakulat mind az elméleti, mind a gyakorlati oktatást segíti a gimnáziumi diákok számára. Az azóta tartó együttműködés során jó szakmai kapcsolatot építettünk ki a helikopter bázissal, továbbá hálózatépítés céljából a többi Honvédelmi alapismeretet tanító középiskolával.

A honvédelmi alapismeretek tantárgy oktatása segít a középiskolákban tanuló fiatalok honvédelmi nevelésében és katonai pályára irányításában. A tananyag elsajátításával megismerik a Magyarország honvédelmének felépítését, a Magyar Honvédség feladatait, a katonák mindennapi életét. Ismereteik bővülésével kialakul és folyamatosan erősödik a honvédelem és a katonai élet iránti pozitív hozzáállásuk. A felkészülés eredményeként a tanulók megfelelő adottságaikra, képességszintjükre alapozva képessé válnak a katonai felsőoktatásba vagy szerződéses állományba történő felvételi követelmények teljesítésére.

 Iskolánkban választható tantárgyként tanulhatják a diákok a honvédelmi alapismereteket, érettségizhetnek is belőle. A tantárgy tanulása rengeteg élményt tartogat az elmélet és a gyakorlat terén is. Tartunk túlélő napot, Honvédelmi napot, lövészet szakkört, kirándulásokon veszünk részt például voltunk Kassán, Pákozdon, Szentesen. Teljesítménytúrákat küzdünk le a Mátrában. Katonai akadálypályánk van, hogy felkészülhessünk a Haditorna versenyekre. Katonai táborokban vehetünk részt a laktanyában. Pályázunk és nyerünk a Honvédelmi Sportszövettségnél. Formaruhát kapunk a Magyar Honvédségtől. A lehetőségek adottak, csak ki kell használni őket!

Szendrei-Juhász Ágnes